РЕПУБЛИКА БЪЛГАРИЯ 
НАРОДНО СЪБРАНИЕ
Проект!

ЗАКОН
ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ

(Обн. - ДВ, бр. 28 от 2002 г.; доп., бр. 78 от 2002 г.; изм. и доп., бр. 20 и бр. 31 от 2003 г.; Решение № 5 от 18.04.2003 г. на КС на РБ, бр. 39, бр. 46 и бр. 84 от 2003 г.; бр. 55 и бр. 115 от 2004 г.; бр. 28, бр. 39, бр. 88, бр. 94, бр. 103 и бр. 105 от 2005 г.; бр. 36, бр. 53, бр. 72 и бр. 105 от 2006 г.; бр. 59 от 2007 г.; бр. 36, бр. 65, бр. 94, бр. 98 и бр. 110 от 2008 г.; бр. 24, бр. 42, бр. 82 и бр. 99 от 2009 г.; бр. 50, бр. 89 и бр. 97 от 2010 г.; бр. 19 и бр. 98 от 2011 г.; бр. 20, бр. 38, бр. 54 и бр. 60 от 2012 г.) 

§ 1 В приложение №1 към чл. 3, ал. 1 се създава нова т. 22. „СОФИЯ ТЕХ ПАРК“ ЕАД, София“.

§ 2. В приложение № 2 към чл. 35а, ал. 1, т. 12 се отменя.“

ЗАКЛЮЧИТЕЛНА РАЗПОРЕДБА

§ 3. Законът влиза в сила от деня на обнародването му в Държавен вестник.

 НАРОДНИ ПРЕДСТАВИТЕЛИ:

МОТИВИ

1. „СОФИЯ ТЕХ ПАРК“ ЕАД, София, е създадено като дъщерно дружество от „НАЦИОНАЛНА КОМПАНИЯ ИНДУСТРИАЛНИ ЗОНИ“ ЕАД. С протокол № РД-21-98/10.08.2012г. на министъра на икономиката, енергетиката и туризма е взето решение за намаляване на капитала на  “НАЦИОНАЛНА КОМПАНИЯ ИНДУСТРИАЛНИ ЗОНИ” ЕАД, с цел поемането на упражняването правата на едноличен собственик на капитала в "СОФИЯ ТЕХ ПАРК" ЕАД от ДЪРЖАВАТА, чрез министъра на икономиката, енергетиката и туризма. Промяната на едноличния собственик на капитала е вписана в търговския регистър на 18.12.2012 година.
	С решение на Министерски съвет, Министерство на отбраната предостави на МИЕТ терени с приблизителна площ от 280 дка, които бяха апортирани в актива на „София Тех Парк“ ЕАД в началото на 2013г. (03.01.2013г.). 

Екипът на „София Тех Парк“ ЕАД, след активни консултации с екипи от БАН, ТУ, СУ и бизнеса, изготви проектно предложение, което беше разгледано и одобрено от ОП „Развитие на конкурентоспособността на българската икономика” 2007-2013 на Структурния фонд на ЕС и на 10 януари 2013г. беше подписан договор за финансиране на стойност 50 млн. евро (97 766 105,66 лева).
София Тех Парк ще предоставя първокласна инфраструктура, офис пространства и специализирани лаборатории на избрани стартиращи, иновативни и/или утвърдени предприятия с добра репутация; услуги с добавена стойност, включително трансфер на технологии, бизнес умения, инкубиране и учредяване посредством отделяне на 'стартъп' компании; достъп до местни и глобални бази данни и мрежи; обучения, семинари, демонстрации и организиране на събития, чиито фокус са иновативните технологии в целевите сфери.
В рамките на следващите три години, в резултат на проекта СТП трябва да бъдат създадени около 35000  кв. м нови и реновирани сградни площи, които да подслонят разнообразни изследователски лаборатории, широко-профилен инкубатор, иновативни лекционни/ образователни/ дискусионни форуми, пространство за интерактивна демонстрация на нови технологии, офисни площи и паркинг за автомобили.
	По изложените съображения считаме за необходимо включването на „СОФИЯ ТЕХ ПАРК“ ЕАД в приложение №1 към чл. 3, ал. 1, раздел IX Министерство на икономиката, енергетиката и туризма.
2. В съответствие с изискванията на глава 7а от Закона за приватизация и следприватизационен контрол, с Решение от 23.03.2011 г. (обн. ДВ, бр. 27 от 01.04.2011 г.), Народното събрание прие Стратегия за приватизация на „ВМЗ“ ЕАД. 
В изпълнение на разпоредбите на Закона за приватизация и следприватизационен контрол и на приетата Стратегия, с Решение № 3258-П от 06.07.2012 г. (обн. ДВ, бр. 52 от 10.07.2012 г., изм. ДВ, бр. 63 от 17.08.2012 г.), Агенцията за приватизация и следприватизационен контрол обяви продажбата на 100% от капитала на „ВМЗ“ ЕАД чрез публично оповестен конкурс на един етап.
В хода на реализиране на приватизационната процедура, бяха подадени оферти от трима кандидат-купувачи. При прегледа на подадените документи се установи, че двама от кандидатите не отговарят на условията на Стратегията за раздържавяване на дружеството, поради което същите отпаднаха от по-нататъшно участие. До заключителния етап на процедурата бе допуснат третият участник „ЕМКО“ ЕООД, гр. София, който следваше да представи обвързваща оферта и да внесе депозит в размер на 3 000 000 евро или равностойността му в лева. До изтичане на крайния срок, 15 ч. на 14.01.2013 г., в Агенция за приватизация и следприватизационен контрол от страна на кандидат-купувача беше внесена оферта, но не и определеният депозит. Поради тази причина Агенцията за приватизация и следприватизационен контрол прекрати процедурата за приватизация на „ВМЗ“ ЕАД.
Към настоящия момент финансово-икономическото състояние на дружеството е изключително тежко и може да се каже, че дружеството е декапитализирано. Зад задълженията, освен държавата и персонала на дружеството,  седят и значителен брой търговски банки и контрагенти, част от които вече предприемат действия за обявяване на дружеството в несъстоятелност. Съществува реална опасност с прекратяването на приватизационната процедура да се отприщи вълна от такива искания. При тази ситуация и при обявяване на дружеството в несъстоятелност, е твърде вероятно работниците и служителите изобщо да не получат възнагражденията си, а заводът да бъде разпродаден „на парче“ и да не запази своята цялост.
С оглед на това, единствената и бърза възможност е приватизация, но при по-облекчени условия от поставените в приетата вече стратегия, за която стана ясно, че не може да бъде изпълнена. 
В рамките на действащото законодателство, стартирането на нова процедура следва да се предхожда от приемане на нова стратегия за приватизация на „ВМЗ“ ЕАД. Опитът показва, че за реализиране на такава процедура (от разработване и приемане  на нова стратегия до избор на купувач) би отнело не по-малко от 8-9 месеца – срок, в който дружеството няма възможност да функционира без да трупа нови задължения, вкл. и лихви по вече натрупаните. Поради тази причина, единствения възможен начин за ускоряване на процеса по раздържавяване е изваждането на дружеството от  списъка-приложение № 2 към чл. 35а от Закона за приватизация и следприватизационен контрол и незабавно стартиране на приватизационна процедура по общия ред, предвиден в закона. Новата процедура, ще бъде от компетенциите на АПСК, чиито управляващи и контролни органи ще бъдат отговорни за критериите по приватизацията. Новите критерии към купувачите, съответно и следприватизационните ангажименти, ще бъдат съгласувани с Надзорния съвет на АПСК, в който участват представители на парламентарно представените политически сили.